Title: Bliži se početak Međunarodnog studentskog festivala folklora koji
Author: Owner
Last saved by: Goran Stojic

POČINJE 11. MEĐUNARODNI STUDENTSKI FESTIVAL FOLKLORA

            Niš u znaku međunarodnig folklora

*Večares će u 20,30 sati na Letnjoj pozornici u Tvrđavi svečano biti otvoren 11.Međunarodni studentski festival folkora, a od 18 sati folklorci sa gotovo svih svetskih meridijana prošetaće Obrenovićevom ulicom i predstaviti se Nišlijama
*Želeli smo da i ove godine predstavimo srpski identitet ansamblima iz inostranstva, ali da isto tako  Nišlijama i ljubiteljima folklora iz regiona predstavimo igre, običaje, tradicije i kulturu različitih zemalja, kaže Dragana Petković, direktorka SKC-a  Niš

            Defileom članova folklornih ansambala iz Srbije i još sedam zemalja Obrenovićevom ulicom, počeće 11.Međunarodni studentski festival folklora. Defile počinje u 18 sati, a svečano otvarnje festivala je na Letnjoj pozornici u 20,30 sati. Festival folklora okupiće ove godine više od 500 učesnika iz osam zemalja, koji će, od danas do 20. jula, kroz igru, muziku i pesmu, predstaviti duh i tradiciju svog naroda. Njihovi domaćini su Studentski kulturni centar Niš i Akademski folklorni ansambl „Oro“. Do petka će u Nišu boraviti folklorci iz Grčke, Gruzije, Bugarske, Bolivije, Kine, Kostarike i Meksika, kao i iz gradova u Srbiji. Festival se iz godine u godinu razvija i raste. Tome u prilog ide i podatak da raste i broj opština koje se kao partneri pridružuju organizatorima u organizovanju ove, sada već značajne kulturne manifestacije za grad Niš, ali i okolinu. Ove godine se opštinama koje su već postale deo cele ove priče,  Bela Palanka, Vladičin Han i Knjaževac, pridružuju još dve, Ćuprija i Ražanj, što je jedna od novina ovogodišnjeg fetsivala. Ove opštine su, zajedno sa gradskom opštinom  Medijana i gradom Nišom, ovogodišnji pokrovitelji festivala. Učesnike festivala primiće i gradonačelnik Niša Darko Bulatović. 
           „Želeli smo da i ove godine predstavimo srpski indetitet ansamblima iz inostranstva, ali da isto tako  Nišlijama i ljubiteljima folklora iz regiona predstavimo igre, običaje, tradicije i kulturu različitih zemalja. Trudimo se i da proširujemo saradnju sa ostalim gradovima i opštinama, kako bi što veći broj ljubitelja folklora uživao u veličanstvenim koncertima. Sigurni smo da će naš regionalni festival prevazići svoje okvire u narednim godinama“, navodi Dragana Petković, direktorka SKC Niš.
             Po tradiciji, na dan početka festivala, Obrenovićevom ulicom prošetaće svi učesnici, defile počinje u 18 sati, a svečano otvaranje u 20, 30 sati na Letnjoj pozornici.
            „Pozivamo sve Nišlije da zajedno prošetamo Obrenovićevom ulicom i pozdravimo sve učesnike, a da zatim i otvorimo festival na Letnjoj pozornici i da svi zaigramo sa našim gostima“, kaže direktorka Studentskog kulturnog centra Niš.
             Opštine, koje su deo tima ovogodišnjeg festivala, kažu da će dati sve od sebe da budu dobri domaćini, a gosti i domaćini festivala koncerte će održati i u Beloj Palanci i Vladičinom Hanu, 17. jula od 20,30 sati. Koncerti u Knjaževcu, Beloj Palanci i Vladičinom Hanu zakazani su dan kasnije, 18.jula, a počinju, takođe u 20,30 sati. U isto vreme, ali 19.jula zakazani su koncerti u Ražnju, Beloj Palanci i Vladičinom Hanu. Festival će svečano biti zatvoren koncertom od 20,30 sati u parku Sveti Sava, ali će završnom koncertu prethoditi i novi defile folkloraca.
         „Prvi put imamo priliku da ugostimo ovoliko folkloraca i budemo deo tima ovog festivala... Pripremili smo i mnoga iznenađenja, potrudićemo se da sve bude na viskom nivou, a da narednih godina i nastavimo saradnju“, navodi Zorica Živković, ispred KUD „Sava Jeremić“ iz Ražnja. 
         I saradnici iz Ćuprije navode da se raduju što su deo ovako velike manifestacije. 
         „Saradnja sa SKC-om i organizacija jedne ovakve manifestacije je veoma značajna za nas, pre svega jer nam dolazi veliki broj gostiju iz inostranstva. Naš domaćin KUD „Železničar“ pomoći će nam da goste, na najbolji način, upoznamo sa turističkim potencijalima naše opštine.“, navela je Jelena Petrović, iz Turističke organizacije Ćuprije. 
          Karte za otvaranje festivala mogu se nabaviti svakog dana u kafeu Letnja pozornica, po simboličnoj ceni od 200 dinara. Ukoliko u ponedeljak, 16. jula, bude kiše, koncert će se odrćati u Domu vojske. 
                                      V.Petrović

LEG:FOLKLORCI OSAM ZEMALJA PREDSTAVIĆE DUH I TRADICIJU SVOG NARODA:počinju dani folklore u Nišu
LEG:FESTIVAL SE IZ GODINE U GODINU RAZVIJA I RASTE:igra i pesma sele se i u okolne opštine

(Projekat “Nišlije se uključuju u odlučivanje” sufinansiran iz budžeta grada Niša)